Barneekteskap: Kvinne dømt til fengsel i åtte måneder
I videoer er jenta på 15 år stivpyntet i hvit kjole når hun skjærer bryllupskake med en 17 år gammel gutt. Nå er jentas svigermor dømt for barneekteskap.  – Dette er ikke et ekteskap. Jeg har sagt det flere ganger. Det er snakk om en «søz», en forlovelse.  Det sa en 39 år gammel kvinne i vitneboksen i Oslo tingrett i forrige uke. Hun er fra et land i Øst-Europa. Hun var tiltalt for å ha bidratt til barneekteskap mellom en 15 år gammel jente og sin egen sønn på 17 år.  Hun nektet straffskyld og sa at hun ikke har gjort noe galt. At det unge paret giftet seg først i januar 2022, ikke i mai 2021. Da inngikk de bare en søz, mener hun.  Det er en forlovelse som tillater at paret kan treffes ute blant folk. Først når de gifter seg, kan jenta flytte til gutten og hans familie. Sex før ekteskapet er ikke tillatt i deres kultur.  Retten skulle ta stilling til om jenta inngikk et ekteskap eller ekteskapslignende forhold før hun var 16 år.  To rettssaker om barneekteskap På kort tid har to saker ført til dom om barneekteskap i Norge. Den første endte også med domfellelse.  Nå foreligger den andre dommen. Oslo tingrett dømmer den 39 år gamle kvinnen til fengsel i åtte måneder. Dommen ble avsagt under dissens. Én av de tre dommerne mente at straffen skulle settes til seks måneder, fordi jenta var svært nær 16 års alder da forholdet ble inngått. Advokat Petar Sekulic er kvinnens forsvarer. Han sier til Aftenposten at han har gjort dommen kjent for klienten sin. – Vi vil nå gjennomgå dommen og vurdere om det er grunnlag for anke. Sekulic merker seg rettens dissens om når det ekteskapskapslignende forholdet ble inngått. – Det tar vi med oss i vurderingen for om det er grunnlag for anke, sier han. Aktor og politiadvokat Philip Green sier til Aftenposten at han er kjent med dommen. Men han ønsker ikke å gi noen kommentar før han har sett nærmere på den. Han la ned påstand om fengsel i ti måneder.  Vitnet i saken Under rettssaken sa tiltalte at i deres hjemland er det ikke noe problem å gifte seg én måned før man fyller 16 år. Det gjorde hun selv. Nå har svigerdatteren fylt 18 år. I vitneboksen, foran et stort oppbud av menn og kvinner fra samme miljø på tilhørerbenken bekreftet hun svigermorens vitnemål. – Vi inngikk søz i 2021. Hun sa at en imam viet henne og kjæresten først i januar 2022, én måned før hun skulle fylle 16 år.  Paret var ikke tiltalt i denne saken. Storslagen feiring Skjermdumper fra videoer som aktor Philip Green la frem for retten, viser et stivpyntet ungt par som blir feiret. Aftenposten har sett videoer som familien har lagt ut på Youtube. De viser paret i festpyntede lokaler med dans, musikk og mange gjester. Bruden får festet penger til kjolen sin. De bryter et stort brød i to. Sammen deler de en kake.  Påtalemyndigheten mener dette beviser at det var et bryllup da jenta var bare 15 år. Uro på tilhørerbenken Agder lagmannsrett dømte nylig tre personer fra en muslimsk minoritet i et land i Øst-Europa for barneekteskap. Jenta var 14 år gammel.  Saken i Oslo tingrett gjelder personer fra samme område i det samme landet.  Det skapte litt uro på tilhørerbenken da aktor Philip Green viste til den første dommen. Der ble en 23 år gammel mann og hans far dømt til 11 måneder i fengsel for barneekteskap. Moren hans fikk syv måneder.  Begge rettssakene bygger tiltalen på ny lovhjemmel. Den er fra 2020 og forbyr såkalt ekteskapslignende forbindelser med noen under 16 år. Det vil ofte si et muslimsk, religiøst ekteskap. Disse ekteskapene er ikke juridisk registrert. Men de oppleves som bindende for partene.  Domstolen legger vekt på om forholdet oppfattes som varig og bindende. Oslo tingrett mener det er bevist utover tvil at den 39 år gamle tiltalte kvinnen medvirket til at det unge paret inngikk en ekteskapslignende forbindelse før jenta fylte 16 år.  Men retten delte seg når det gjelder tidspunktet for når det skjedde. Det har ikke avgjørende betydning for skyldspørsmålet, men det kan ha en viss betydning for straffeutmålingen. I dommen vises det til allmennpreventive hensyn: En ekteskapslignende forbindelse med barn under 16 år innebærer et alvorlig inngrep i barnets personlige integritet. Det tilrettelegger for seksuell omgang med barn under 16 år og tidlig graviditet. Rettens flertall har særlig lagt vekt på den store festen i juli der jenta blant annet var kledd i «en hvit kjole som fremstår som en bryllupskjole». Og at det var utvekslet ringer i forkant. I politiavhør sa jenta at hun giftet seg i 2021, i retten sa hun 2022. Flertallet mener hun sa det riktige til politiet. Fikk barn Nå er det unge paret gift og bor i Norge sammen med tiltalte. De har et barn som ble født for halvannet år siden. 18-åringen tjener ikke egne penger og har ikke eget bankkort. Hun snakker hverken norsk eller engelsk. Politiet er bekymret for menneskehandel Norsk grensepoliti har de siste årene stoppet flere unge jenter i alderen 14–17 år på vei til Norge fra et land i Øst-Europa.  Én av dem var altså tiltaltes svigerdatter i denne saken.  Politiet er også bekymret for menneskehandel. Noen av jentene kan utsettes for prostitusjon eller tvangsarbeid.  Det var ikke en del av tiltalen i denne saken.
En kvinne er dømt for å bidra til barneekteskap mellom hennes 17 år gamle sønn og en 15 år gammel jente. Hun hevder det var en forlovelse, ikke et ekteskap. Dette er andre gang noen er dømt for barneekteskap i Norge på kort tid. Kvinnen er dømt til åtte måneders fengsel, men hennes advokat vurderer anke. Dommeren la vekt på om forholdet ble oppfattet som varig og bindende. Det unge paret har et barn og bor i Norge nå.